b'\n_START_ARTICLE_\nAdamava\n_START_SECTION_\nKirdi\n_START_PARAGRAPH_\nAdamavos regionas kult\xc5\xabri\xc5\xa1kai priklauso Sahelio civilizacijai. Ta\xc4\x8diau \xc4\xaf \xc5\xa1ia teritorij\xc4\x85 civilizacija at\xc4\x97jo palyginus v\xc4\x97lai. Iki XVIII a. regionas vadintas Fombina, (kan\xc5\xabri\xc5\xb3 kalba tai rei\xc5\xa1kia \xe2\x80\x9epiet\xc5\xabs\xe2\x80\x9c) ir jame gyveno daugyb\xc4\x97 smulki\xc5\xb3 tauteli\xc5\xb3, dauguma kalban\xc4\x8di\xc5\xb3 Adamavos kalbomis. Jos i\xc5\xa1pa\xc5\xbeino vietinius tik\xc4\x97jimus ir tur\xc4\x97jo bendr\xc4\x85 mentalitet\xc4\x85, kas leido juos grupuoti \xc4\xaf bendr\xc4\x85 etnin\xc4\xaf vienet\xc4\x85 kirdi._NEWLINE_IX a. vyko viena pirm\xc5\xb3j\xc5\xb3 migracij\xc5\xb3 regione, kurios metu vietin\xc4\x97s senosios tautos buvo u\xc5\xbego\xc5\xbetos nauj\xc5\xb3 atvyk\xc4\x97li\xc5\xb3 bangos\xc2\xa0\xe2\x80\x93 Adamavos taut\xc5\xb3. Tarp j\xc5\xb3 svarbiausios buvo mbumai, \xc4\x8dangai, fali, mundangai, tupuriai._NEWLINE_Jau nuo XIII a. kirdi u\xc5\xbemezg\xc4\x97 prekybinius santykius su Kanem-Bornu regionu \xc5\xa1iaur\xc4\x97je, i\xc5\xa1 kurio skverb\xc4\x97si islamas, kuris, ta\xc4\x8diau, regione ne\xc4\xafsigal\xc4\x97jo. Kanemo valdovo Dunamo II laikais (1221\xe2\x80\x931259), \xc5\xa1i \xc5\xa1iaurin\xc4\x97 valstyb\xc4\x97 \xc4\xafsigal\xc4\x97jo regiono \xc5\xa1iaur\xc4\x97je, ir vald\xc4\x97 j\xc4\xaf per vietinink\xc4\x85, tituluojam\xc4\x85 kaigama. Tuo metu prad\xc4\x97ta ir verg\xc5\xb3 prekyba._NEWLINE_XIV a. \xc4\xaf region\xc4\x85 atsik\xc4\x97l\xc4\x97 dar dvi svarbios tautos,\xc2\xa0\xe2\x80\x93 gbajai i\xc5\xa1 pietry\xc4\x8di\xc5\xb3 ir vute i\xc5\xa1 Kanem-Bornu regiono. Pastarieji buvo pirmieji gele\xc5\xbeies lydytojai Adamavoje, ir suk\xc5\xabr\xc4\x97 pirmuosius valstybinius junginius bei miestus (Banjo ir Tibatis).\n_START_SECTION_\nLamidatai\n_START_PARAGRAPH_\nTarp 1810\xe2\x80\x931830\xc2\xa0m. vyko nuolatin\xc4\x97 fulbi\xc5\xb3 ekspansija \xc4\xaf pietus, kurios metu pavergtos palyginus gerai organizuotos kirdi tautos gbajai, mbumai, duru. Ta\xc4\x8diau u\xc5\xbekariavimai vyko nevieningai ir necentralizuotai, kas l\xc4\x97m\xc4\x97 nauj\xc5\xb3 smulki\xc5\xb3 valstyb\xc4\x97li\xc5\xb3,\xc2\xa0\xe2\x80\x93 lamidat\xc5\xb3,\xc2\xa0\xe2\x80\x93 k\xc5\xabrim\xc4\x85s\xc4\xaf visoje Adamavos teritorijoje. Iki 1850\xc2\xa0m. regione atsirado apie 40 lamidat\xc5\xb3, kurie formaliai pripa\xc5\xbeino Adamavos emyro vald\xc5\xbei\xc4\x85, bet i\xc5\xa1 esm\xc4\x97s jaut\xc4\x97si nepriklausomi savo teritorijose._NEWLINE_\xc5\xa0iaurin\xc4\x97je regiono dalyje susiformavo daugyb\xc4\x97 smulki\xc5\xb3 lamidat\xc5\xb3, tarp kuri\xc5\xb3 svarbiausi buvo Jola, Garua, Marua, Mindifas, Bindiras ir kt. Jie i\xc5\xa1augo \xc4\xaf svarbius prekybinius centrus, ta\xc4\x8diau jiems nuolat grasino atsigavusios kirdi tautos, kurios k\xc4\x97l\xc4\x97 nuolatinius neramumus ir trukd\xc4\x97 prekybai. Tai pama\xc5\xbe\xc4\x97le ved\xc4\x97 \xc4\xaf regiono nestabilum\xc4\x85 ir lamidat\xc5\xb3 nusilpim\xc4\x85 iki XX a. prad\xc5\xbeios._NEWLINE_Pietin\xc4\x97je regiono dalyje, tuo tarpu, susiformavo keturi stipr\xc5\xabs ir dideli lamidatai Ngaunder\xc4\x97, Rei Buba, Banjo, Tibatis. Juose fulbiai buvo ma\xc5\xbeuma, ta\xc4\x8diau s\xc4\x97kmingai i\xc5\xa1naudojo vietin\xc4\x99 gentin\xc4\x99 kird\xc5\xbei\xc5\xb3 diduomen\xc4\x99, tuokdamiesi su ja, ir skatindami priimti savus papro\xc4\x8dius, kalb\xc4\x85 bei religij\xc4\x85. Ilgainiui daug vietini\xc5\xb3 kult\xc5\xabri\xc5\xa1kai tapo fulbiais. \xc4\x8cia nesirei\xc5\xa1k\xc4\x97 \xc4\xaftampa tarp kirdi ir fulbi\xc5\xb3. Pietiniai emyratai tur\xc4\x97jo galimybes stipr\xc4\x97ti ir pl\xc4\x97stis tolyn \xc4\xaf pietus. J\xc5\xb3 pagrindinis ekonomikos \xc5\xa1altinis buvo verg\xc5\xb3 prekyba.\n_START_SECTION_\nKolonizatoriai\n_START_PARAGRAPH_\n1894\xc2\xa0m. susiskald\xc4\x99s Adamavos emyratas buvo padalintas tarp Vokietijos (v\xc4\x97liau ta dalis tapo Kamer\xc5\xabnu) ir Britanijos (v\xc4\x97liau ta dalis tapo Nigerija). Tai suk\xc4\x97l\xc4\x97 daugyb\xc4\x97s vietos taut\xc5\xb3 sukilimus, kurie buvo grie\xc5\xbetai mal\xc5\xa1inami. Vokie\xc4\x8diai skatino islamo pl\xc4\x97tr\xc4\x85 teritorijoje, kadangi taip buvo lengviau valdyti vietos tautas padedant lamidams, kuri\xc5\xb3 institucija nebuvo panaikinta._NEWLINE_1916\xc2\xa0m. Kamer\xc5\xabnas atiteko Pranc\xc5\xabzijai, kuri minimalizavo lamid\xc5\xb3 vald\xc5\xbei\xc4\x85, gerino regiono infrastrukt\xc5\xabr\xc4\x85. Tuo metu \xc4\x97m\xc4\x97 reik\xc5\xa1tis prie\xc5\xa1i\xc5\xa1kumas tarp musulmoni\xc5\xa1ko Adamavos regiono ir pie\xc4\x8diau gyvenusi\xc5\xb3 krik\xc5\xa1\xc4\x8dioni\xc5\xa1k\xc5\xb3 taut\xc5\xb3. Adamava siek\xc4\x97 prisijungti prie \xc4\x8cado, ta\xc4\x8diau 1960\xc2\xa0m. paskelbus Kamer\xc5\xabno nepriklausomyb\xc4\x99, liko jo sud\xc4\x97tyje.\n_START_SECTION_\nKult\xc5\xabra\n_START_PARAGRAPH_\nD\xc4\x97l nuolatini\xc5\xb3 kontakt\xc5\xb3 su kitais Sahelio civilizacijos regionais, Adamava dalijasi su jais daug kult\xc5\xabrini\xc5\xb3 pana\xc5\xa1um\xc5\xb3. \xc4\x8cia didele dalimi paplit\xc4\x99s Islamas. D\xc4\x97l ypa\xc4\x8d didel\xc4\x97s tautin\xc4\x97s \xc4\xafvairov\xc4\x97s nuo Adamavos emyrato laik\xc5\xb3 \xc4\xafsigal\xc4\x97jo fulbi\xc5\xb3 kalba, kuri tapo svarbia bendravimo priemone. Tai\xc2\xa0\xe2\x80\x93 vienintelis Sahelio civilizacijos regionas, kur fulbi\xc5\xb3 kalba vaidina tok\xc4\xaf svarb\xc5\xb3 vaidmen\xc4\xaf.'